
Szulfametoxazol bontása ionizáló sugárzás hatására

A modern társadalmak számára a hétköznapok már elképzelhetetlenek a különböző, mesterségesen előállított vegyi anyagok nélkül. Az ipari mennyiségben előállított termékek sokszor a nem kellően megtisztított szennyvízzel együtt kikerülnek az élővizekbe, majd onnan az ivóvízbázisokba. A vízzel együtt elfogyasztott, lassan bomló, toxikus anyagok az élővilágban és az emberben is hosszú távon degeneratív elváltozásokat okozhatnak (BARAN W. et al. 2011). A molekulák környezetbe jutása elkerülhető lenne nagyhatékonyságú oxidatív eljárásokon alapuló szennyvíztisztító technikák, mint például az ionizáló sugárzás alkalmazásával (WOJNÁROVITS L. 2007).
Egy, a különféle vizekben gyakran megjelenő antibiotikum hatóanyag a szulfametoxazol (SMX) (LOOS R. et al. 2008). Munkánk során részletesen vizsgáltuk az SMX γ-sugárzás hatására bekövetkező degradációját vizes közegben, és a vízből keletkező reaktív köztitermékek egyedi reakcióit. A mérésekhez számos analitikai módszert, úgymint az UV-látható spektroszkópiát és az LC-MS technikát is felhasználtuk. Megállapítottuk, hogy az SMX a vizsgált körülmények között hatékonyan bontható, valamint azt, hogy levegő atmoszférán az elsődleges bomlástermék az SMX aromás gyűrűjének hidroxilálódásából keletkező molekula (ábra).

Az SMX és a sugárzás hatására keletkező termékek lebontását az elegyek TOC és KOI értékeinek mérésével követtük nyomon egészen a teljes mineralizációig. Megállapítottuk továbbá, hogy Vibrio Fischerii baktérium esetén, alacsony dózisoknál az SMX-nél toxikusabb anyagok keletkeznek, melyek azonban a dózis további növelésével lebonthatóak.

